## Etički kodeks državnih službenika

### NN 49/2006 (3.5.2006.), Etički kodeks državnih službenika

# VLADA REPUBLIKE HRVATSKE

**1186**

Na temelju članka 25. stavka 2. Zakona o državnim službenicima (»Narodne
novine«, broj 92/2005), Vlada Republike Hrvatske je na sjednici održanoj 28.
travnja 2006. godine, donijela

## ETIČKI KODEKS

### DRŽAVNIH SLUŽBENIKA

OPĆE ODREDBE

Članak 1.

Etičkim kodeksom državnih službenika uređuju se pravila dobrog ponašanja
državnih službenika, utemeljena na Ustavu, ratificiranim i objavljenim
međunarodnim ugovorima te zakonima i drugim propisima Republike Hrvatske.

Članak 2.

Etički kodeks državnih službenika (u daljnjem tekstu: Etički kodeks) sadrži
pravila dobrog ponašanja državnih službenika prema građanima i u međusobnim
odnosima državnih službenika.

Članak 3.

Etičkim kodeksom građani se upoznaju s ponašanjem koje imaju pravo očekivati od
državnih službenika (u daljnjem tekstu: službenik).

Članak 4.

U obavljanju državne službe, službenici se pridržavaju odredaba Etičkoga
kodeksa.

ZAŠTITA OSOBNOG UGLEDA I UGLEDA DRŽAVNE SLUŽBE

Članak 5.

Službenik, u obavljanju dužnosti primjenjuje načela državne službe i načela
ponašanja državnih službenika, propisana Zakonom o državnim službenicima i
drugim propisima.

Članak 6.

U obavljanju dužnosti i ponašanjem na javnom mjestu službenik pazi da ne umanji
osobni ugled i povjerenje građana u državnu službu.

Članak 7.

U obavljanju privatnih poslova službenik ne koristi službene oznake ili
autoritet radnog mjesta u državnoj službi.

ODNOS SLUŽBENIKA PREMA GRAĐANIMA

Članak 8.

U odnosu prema građanima službenik postupa profesionalno, nepristrano i
pristojno.
Službenik u obavljanju dužnosti primjenjuje stručno znanje na takav način da
građanima pomaže u ostvarivanju njihovih prava, postupajući pritom u skladu s
načelom zakonitosti i načelom zaštite javnog interesa.

Članak 9.

U službenom ophođenju s građanima službenik se služi hrvatskim jezikom i
razumljivim rječnikom.

Članak 10.

Službenik postupa jednako prema svim građanima, bez diskriminacije ili
povlašćivanja na osnovi dobi, nacionalnosti, etničke ili socijalne pripadnosti,
jezičnog i rasnog podrijetla, političkih ili vjerskih uvjerenja ili sklonosti,
invalidnosti, obrazovanja, socijalnog položaja, spola, bračnog ili obiteljskog
statusa, spolne orijentacije ili na bilo kojoj drugoj osnovi.
Službenik postupa s posebnom pažnjom prema osobama s invaliditetom i drugim
osobama s posebnim potrebama.

MEĐUSOBNI ODNOSI DRŽAVNIH SLUŽBENIKA

Članak 11.

Međusobni odnosi službenika temelje se na uzajamnom poštivanju, povjerenju,
suradnji, pristojnosti i strpljenju.

Članak 12.

Službenik ne ometa druge službenike u obavljanju njihovih dužnosti.
Službenici međusobno razmjenjuju mišljenja i informacije o pojedinim stručnim
pitanjima.

Članak 13.

Nadređeni službenik potiče službenike na kvalitetno i učinkovito obavljanje
državne službe, međusobno uvažavanje, poštivanje i suradnju, te primjeren odnos
prema građanima.

JAVNI NASTUPI SLUŽBENIKA

Članak 14.

U svim oblicima javnih nastupa i djelovanja u kojima predstav­lja državno
tijelo, službenik iznosi stavove državnog tijela, u skladu s propisima,
dobivenim ovlastima, stručnim znanjem i odredbama Etičkoga kodeksa.
U javnim nastupima u kojima službenik ne predstavlja državno tijelo, a koji su
tematski povezani s državnom službom, službenik ističe da iznosi osobne stavove.
Pri iznošenju stavova državnog tijela i osobnih stavova, službenik pazi na
osobni ugled i ugled državne službe.

PRITUŽBE NA NEPOŠTIVANJE ETIČKOGA KODEKSA

Članak 15.

Građani i službenici mogu se obratiti čelniku državnoga tijela pritužbom na
ponašanje službenika, za koje smatraju da je protivno odredbama Etičkoga
kodeksa.
Pritužbe razmatra čelnik tijela i po potrebi pokreće postupak zbog povrede
službene dužnosti, utvrđene zakonom, drugim propisom ili pravilnikom o
unutarnjem redu državnog tijela.
Čelnik tijela ili osoba koju ovlasti, daje odgovor na pritužbu najkasnije u roku
od 30 dana od njena podnošenja.

Članak 16.

Čelnici državnih tijela dužni su jednom godišnje, najkasnije do 31. prosinca,
izvijestiti središnje tijelo državne uprave nadležno za službeničke odnose, o
podnesenim pritužbama iz članka 15. Etičkoga kodeksa i postupcima koji su u
svezi s njima pokrenuti.
Središnje tijelo državne uprave nadležno za službeničke odnose, objavljuje
skupno izvješće na svojoj web-stranici najkasnije do 31. siječnja sljedeće
godine.

UPOZNAVANJE NOVIH SLUŽBENIKA SA ETIČKIM KODEKSOM

Članak 17.

Čelnik državnoga tijela ili osoba koju on ovlasti, dužni su upoznati službenike
koji se primaju u državnu službu s odredbama Etič­koga kodeksa.

JAVNOST ETIČKOGA KODEKSA

Članak 18.

Etički kodeks ističe se na vidnom mjestu u državnom tijelu.
Etički kodeks se objavljuje na web-stranici Vlade Republike Hrvatske i
web-stranicama svih državnih tijela.

POSEBNI ETIČKI KODEKSI

Članak 19.

Kada posebnosti državne službe to zahtijevaju, čelnici državnih tijela mogu, uz
suglasnost Vlade Republike Hrvatske, donositi poseb­ne etičke kodekse.
Etički kodeksi iz stavka 1. ovoga članka moraju biti usklađeni s odredbama ovoga
Etičkoga kodeksa.

STUPANJE NA SNAGU

Članak 20.

Ovaj Etički kodeks stupa na snagu osmoga dana od dana objave u »Narodnim
novinama«.

Klasa: 023-03/06-03/04
Urbroj: 5030109-06-1
Zagreb, 28. travnja 2006.

Predsjednik
**dr. sc. Ivo Sanader**, v. r.

Ostalo, NN 49/2006-1186
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)